Ragna Sigurðardóttir (f. 1992)

Ragna Sigurðardóttir (f. 31. ágúst 1992) er þingmaður fyrir Samfylkinguna og læknir. Hún var kjörin á þing fyrir Reykjavíkurkjördæmi suður í Alþingiskosningunum 2024.

Ragna fæddist 31. ágúst 1992 í Reykjavík. Hún er dóttir læknisins Sigurðar Einarssonar. Þegar hún var sex ára flutti hún ásamt fjölskyldu sinni til Madison, Wisconsin, þar sem faðir hennar var í sérnámi í meltingarlækningum. Fjölskyldan fór reglulega aftur til Íslands í frí. Ragna gekk í Madison West High School frá 2006 til 2007 og hlaut bandarískan ríkisborgararétt. Fjölskyldan flutti aftur til Íslands árið 2008, sem Ragna var ekki ánægð með. Hún gekk í Kársnesskóla í Kópavogi og Menntaskólann við Hamrahlíð, þaðan sem hún útskrifaðist með ágætiseinkunn árið 2012.

Ragna útskrifaðist með BS-gráðu í læknisfræði frá Háskóla Íslands árið 2017 og með M.D.-gráðu árið 2022. Hún var formaður stúdentasamtakanna Röskvu frá 2014 til 2015 og einn af stofnendum geðfræðslufélagsins Hugrúnar. Hún var stúdentaráðsliði við Stúdentaráð HÍ frá 2015 til 2017 og formaður stúdentaráðs frá 2017 til 2018. Ragna var læknir við heilsugæslustöðina í Garðabæ og var í sérnámi í skurðlækningum við Landspítala.

Ragna var kosningastýra Samfylkingarinnar í Reykjavík í sveitarstjórnarkosningunum 2018. Hún var í stjórn Samfylkingarfélagsins í Reykjavík frá 2020 til 2021. Hún var forseti Ungs jafnaðarfólks frá 2020 til 2022. Hún var fulltrúi í borgarstjórn Reykjavíkur frá 2020 til 2022. Hún tók sæti á Alþingi sem varaþingmaður fyrir Dagbjörtu Hákonardóttur í nóvember 2023. Ragna var kjörin á Alþingi í Alþingiskosningunum 2024.

Tilvísanir


Flokkur:Borgarfulltrúar Samfylkingarinnar
Flokkur:Íslenskir læknar
Flokkur:Stúdentar úr Menntaskólanum við Hamrahlíð
Flokkur:Þingmenn Samfylkingarinnar